SHAPITA 107
Mulopwe Waite Boba Betyilwe ku Masobo a Butundaile
MATEO 22:1-14
KYELEKEJO KYA MASOBO A BUTUNDAILE
Mwingilo wa Yesu powenda ufwena ku mfulo, waendelela kwingidija byelekejo mwanda wa kusokola patōka bilonga basonekeji ne babitobo bakulu. Abo’ko bakimba’nka kumwipaya. (Luka 20:19) Ino Yesu ukibasokwela’ko patōka. Waleta kyelekejo kikwabo amba:
“Bulopwe bwa mūlu bubwanya kudingakanibwa na mulopwe watēkeje masobo a butundaile bwa wandi mwana mwana-mulume. Ebiya watumine bandi bapika kukēta boba betyilwe ku masobo a butundaile, ino kebasakilepo kwiya’ko.” (Mateo 22:2, 3) Yesu washilula kyelekejo kyandi na kutela “Bulopwe bwa mūlu.” Mungya buluji, nanshi “mulopwe” i Yehova Leza. Le mwanā mulopwe ne boba betyilwe ku masobo a butundaile nabo i bāni? Pano napo, ke bikomopo kujingulula mwanā mulopwe, i Mwanā Yehova, mwine unena kino kyelekejo, kadi kino kitukwasha tuyuke boba betyilwe, bene bakekala na Mwana mu Bulopwe bwa mūlu.
Le i bāni babajinji kwitwa? Le i ku bāni kusapula Yesu ne batumibwa myanda ya Bulopwe? Mwene i ku Bayuda. (Mateo 10:6, 7; 15:24) Uno muzo waitabije kipwano kya Bijila mu 1513 Yesu kaile, enka nenki bāikala bwa babajinji kubunda “bulopwe bwa babitobo.” (Divilu 19:5-8) Ino le i kitatyi’ka kyobaityilwe ku “masobo a butundaile”? Mungya buluji, luno lwito lwashilwile mu 29 Yesu ke mwiye, pashilwile Yesu kusapula myanda ya Bulopwe bwa mūlu.
Le bene Isalela bavule bāitabile luno lwito? Monka mwānenene’kyo Yesu, “kebasakilepo kwiya’ko.” Bendeji bavule ba bipwilo ne bantu kebamwitabijepo bu Meshiasa ne bu Mulopwe utongelwe na Leza.
Ino Yesu walombola’mba Bayuda bakapebwa mukenga mukwabo amba: “Kadi [mulopwe] watuma bapika bakwabo, amba, ‘Kalombolei boba betyilwe amba: “Talai! Natēka byakudya byami bya dyuba, bami bañombe balume ne banyema banune abapu kutapwa, kadi bintu byonso i bilongololwe kala. Iyai ku masobo a butundaile.”’ Ino abo basūla’ko baenda, au ku budimi bwandi, mukwabo nandi mu bya busunga byandi; ino bakwabo, bakwata bapika bandi, bebamwesha malwa ne kwipaya bebepaya.” (Mateo 22:4-6) Kino kibadikangakana na byobya bikalongeka pakashimikwa kipwilo kya bwine Kidishitu. Mu kine kitatyi’kyo, Bayuda bakekala bakidi na mukenga wa kutwela mu Bulopwe, ino nansha nankyo bavule bakasūla luno lwito, bakamwesha malwa ne ‘bapika ba mulopwe.’—Bilongwa 4:13-18; 7:54, 58.
Le uno muzo ukafikilwa na bika? Yesu amba: “Mulopwe wakalabala, watuma bibumbo byandi bya basola nabyo byaipaya boba bantapañani ne kibundi kyabo bekisōka mudilo.” (Mateo 22:7) Bayuda bāfikilwe na kino kintu mu 70 Yesu ke mwiye, pāile bene Loma konakanya “kibundi” kyabo kya Yelusalema.
Le kupela kobapelele lwito kulombola’mba i kutupu nansha umo witabije’lo? Kyelekejo kya Yesu kilombola’mba badi’ko. Wabweja’ko amba: “Penepo [mulopwe] wanena bapika bandi amba, ‘Masobo a butundaile i malongololwe kala, ino bene betyilwe i bampikwa kufwaninwa. Nanshi, endai mu bilayi byenda panja pa kibundi, itai ense omwakatana āye ku masobo a butundaile.’ Ebiya, bapika’ba batambila mu bilayi kebabungakanya bonso bobatene, ne babi ne bayampe bene kumo; kadi mu njibo ya masobo a butundaile mwayula bā boba badi badya.”—Mateo 22:8-10.
I bine, mutumibwa Petelo washilwile mwenda mafuku kukwasha Bajentaila—boba ke Bayudapo ba kibutwila nansha ba kwalamuka—bekale ke bene Kidishitu ba bine. Mu mwaka wa 36 Yesu ke mwiye, Konilusa mudyavita wa basola bene Loma pamo ne kisaka kyandi batambwile mushipiditu wa Leza, baikala mu mulongo wa ba kutwela mu Bulopwe bwa mūlu bwatelanga Yesu.—Bilongwa 10:1, 34-48.
Yesu walombola’mba ke bonsopo baile ku masobo betabijibwe na “mulopwe.” Wanena’mba: “Mulopwe pa kutwela kutala betwa, wamona’mo muntu umo wampikwa kuvwala kivwalwa kya pa butundaile. Penepo wamunena’mba, ‘A mukwetu, le ubatwelanga namani kwampikwa kuvwala kivwalwa kya pa butundaile?’ Nandi ne kya kunena kyamubulwa. Byobiya mulopwe wanena bengidi bandi amba, ‘Mukutei maboko ne maulu mene, kamwelei mu mfindi panja. Mo mwakadila madilo ne kwishenkenya meno.’ Mwanda kudi bangi bene betyilwe, ino batyetye bo batongelwe.”—Mateo 22:11-14.
Bendeji ba bipwilo bateja Yesu padi kebevwanijepo buluji nansha myanda ifyeme mu byonso byanena. Nansha nankyo, abo po pene abafītwa kebasake’nka kwipaya yewa mwine wibatuluja’wa.
lua_Latn kmb_Latn ayr_Latn lug_Latn bem_Latn bem_Latn bem_Latn lua_Latn bem_Latn bem_Latn lua_Latn bem_Latn bem_Latn bem_Latn